NOVEMBER 4.
Szentéletű Olümposzi Nagy Joannikiosz atyánk, illetve Szent Nikandrosz mirai püspök
és Hermaiosz áldozópap, fölszentelt vértanúk emléke
hajnali szolgálaton
Tropár 8. hang
Könnyeid árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, * Szent Joannikiosz atya, *’ imádd Krisztus Istent, hogy üdvözítse lelkünket!
Dicsőség… 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemléletig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Nikandrosz fölszentelt vértanú, * imádd Krisztus Istent, *’ hogy üdvözítse a mi lelkünket!
Most és… 
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szünjél, ó Áldott, imádni őt, * hogy ajándékozza nekünk * vétkeink bocsánatát!
Az első zsoltárcsoport után a Szent Kereszt leülői 
6. hang
Alighogy felállították keresztedet, Krisztus, * megrendültek a halál alapjai, Urunk, * mert akit az alvilág mohón nyelt el, * rettegve engedte el. * Megmutattad nekünk üdvözítésedet, ó Szent, * dicsőítünk téged, Isten Fia, *’ irgalmazz nekünk!
Urunk, mindenség élete! * A zsidók halálra ítéltek téged, * ők, kik átkeltek a Vörös tengeren pálcád segítségével, * keresztfára feszítettek téged, * kik a sziklából édességet kaptak, * téged epével itattak. * De te mindezt önként viselted el, Krisztus, * hogy minket az ellenség rabságából megments, *’ Istenünk, dicsőség néked!
Dicsőség... most és... fájdalmas Istenszülő-ének
Mikor szülőd, a mindenkorszűz Leányzó, * téged érettünk keresztrefeszítve meglátott, Krisztus, * lelkét a fájdalom tőre átjárta, * és anyai fájdalmában siránkozott. * Az ő könyörgésére könyörülj rajtunk, *’ irgalom Ura!
A második zsoltárcsoport után a Szent Kereszt leülői 
6. hang
Ma beteljesült a próféta szava: * Mert íme, leborulunk ama helyen, * hol a te lábaid állottak, Urunk, * és az üdvösség fájáról ízlelvén * szabadulást nyerünk a bűnös szenvedélyektől * az Istenszülő imái által, *’ egyetlen Emberszerető!
Megszentelődött a te kereszted, Urunk, * és a bűnöktől gyöngélkedőknek gyógyulást szerez. * Általa most hódolunk előtted, *’ irgalmazz nekünk!
Dicsőség... most és... fájdalmas Istenszülő-ének. Mintadallam: Világnak reménye
Mikor a Szűz meglátta, hogy az Isten, * kit testben szült, holtan függ a kereszten, * felkiáltott siránkozva: * Megrendít, Fiam, a te kimondhatatlan hosszútűrésed! * Hogy szögezhettek téged keresztre a törvényszegők elítéltként, * igazság Bírája, *’ egyetlen Uralkodónk!
Kánon
I. óda. 4. hang
Izrael seregei * száraz lábbal keltek át a Vörös-tengeren * és a mély vízen, * s midőn a lovon ülő ellenséges vezéreket ugyanabban elmerülni látták, * örömittasan így zengedeztek: * Énekeljünk Istenünknek, mert ő dicsőséges! 
Tiszteletreméltó bajnokok szent ünnepét, fölszentelt vértanúk szent emlékét, szentekhez illően szent dalokkal ünnepli ma Krisztus legszentebb Egyháza: énekszóval örvendezik, és őket ünnepli.
A fölszentelés szent kenetével fölkentek, Nikandrosz, és a kenetet híven még tiszteletreméltóbbá tetted a véredből való festékkel, és örvendezve hangoztattad: Énekeljünk a mi Istenünknek, mert ő megdicsőült!
A vértanúság útját jártátok, és azon igazán boldogoknak bizonyultatok, vértanúk! Csodatevő erőt és mennyei kegyelmi ajándékok bőségét nyertétek, és egyhangúan hangoztattátok: Énekeljünk a mi Istenünknek, mert ő megdicsőült!
Istenszülő-ének
Krisztus, aki az Atya ölén körülhatárolhatatlanul van jelen, testben körülhatárolódik az Anya ölében, s azt fölfoghatatlan módon a szülés után is szűznek megőrzi. Zengjük neki: Énekeljünk a mi Istenünknek, mert ő megdicsőült!
III. óda. 4. hang
Mivel a pogányokból választott, * meddő egyház gyermekeket szült, * és a sokgyermekes zsinagóga elsorvadt, * a mi csodatevő Istenünknek hangoztassuk: * Szent vagy te, Urunk!
A tanítás hálóját kivetetted, vele az eltévedteket csodálatosan kifogtad, és őket a Szűztől feltündöklöttnek tökéletes eledelként odaadtad.
Kréta fáklyája, boldog Nikandrosz! Titusz apostol szőlőskertjének bőven termő hajtásává lettél, lelkileg szőlőfürtöket termettél, és belőlük üdvösséges édesség patakzott nekünk.
Az elparlagosodott lelkeket a kereszt erejével, az isteni ihletésű Hermiássszal együtt fölszántottad, és bőven termővé tetted, bölcs Nikandrosz. Azért boldogoknak tekintünk benneteket.
Istenszülő-ének
Még égi értelem sem tudja megérteni a te fölfoghatatlan szülésedet, Leányzó, mert a legfőbb Szellemi Lény Igéjét fogantad méhedben: azt, aki igéjével létrehozta a világmindenséget.
Katavászia
Mivel a pogányokból választott * meddő egyház gyermekeket szült * és a sokgyermekes zsinagóga elsorvadt, * a mi csodatevő Istenünknek hangoztassuk: * Szent vagy, Urunk!
Kathizma 
3. hang. Minta: A te szüzességed…
A világ gyönyöreit szívesen elhagytad, * és a te Uralkodód szolgálatába álltál, * Isten szeretete megsebezte lelkedet, ** a szenvedélyek kemencéjét * a Szentlélek harmatával eloltottad, * teljesen boldog Joannikiosz, ** azért most az angyalokkal együtt vigadozol, *’ kiknek életét utánoztad.
Dicsőség… ugyanarra
Nevedben a győzelem nevét viseled, * és csakugyan legyőzted az emberek istentelen ellenállását, * és megsemmisítetted az ő bálványaikat, ** boldog Nikandrosz vértanú! * Küzdőtársad volt a dicső Hermaiosz. * Vele együtt elviseltél minden kínt. ** Most a halhatatlan örökség a ti osztályrészetek. *’ Imádkozzatok a mi lelkünk üdvösségéért!
Most és… fájdalmas Istenszülő-ének ugyanarra
A leggyalázatosabb kereszthalált önként magadra vállaltad, irgalmas Krisztus, * s téged szülőd meglátva, bensejében megrémült, * anyai fájdalmában feljajdult. ** Az ő könyörgésére könyörületed bőségével *’ könyörülj meg a világon és üdvözítsd azt, ki elveszed a világ bűneit!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
Az Ige kocsijaként tűntetek föl, szellemileg hordozván őt, s mikor megvadult lovakhoz kötözve vonszoltak titeket, tőle el nem szakadtatok, sem meg nem inogtatok, s a mennyei célba biztosan bejutottatok.
Börtönbe jutottatok, bilincsbe kerültetek, s a várost és a népet kiszabadítottátok az eltévelyedés bilincseiből, s megbilincseltétek őket annak szeretet-bilincsével, aki értünk testén jóságosan bilincset viselt.
Börtönbe zártan az angyalokkal együtt dicsőítettétek az Uralkodót, hírnevesek, és mennyei kenyérrel táplálkoztatok, azért a testi fájdalmakkal nem törődtetek, a kínoknál erősebbek voltatok.
Istenszülő-ének
Az, aki félelmetesen magasságbeli királyi széken trónol, kis gyermekként anyai karon ül, hogy fölemelje az összeomlott képet, és Ádám ivadékainak átistenülést ajándékozzon.
V. óda. 4. hang
Derítsd föl reánk a hajnal fényét, * jóságos Uralkodó, * és vezess bennünket * a te isteni félelmedre, Urunk!
A hit világosságába vezetted a népeket, akik elhagyták a bálványimádás esztelenségének a sötétségét és közbenjárásodra a világosság fiaivá lettek, Nikandrosz!
A Szentlélek világosságot árasztó sugaraitól tündökölve a kínok sötétségén ártalmatlanul átmentek s az istentagadás ködét eloszlatták a dicsőséges fáklyák.
Titusz, akit Pál vízáradata töltött be, megöntözött és patakká tett téged, hogy az istentagadás vizét elsodord, Nikandrosz!
Istenszülő-ének
Világosítsd meg lelkemet, egyetlen Szűz, szeplőtelen tisztaság, isteni frigyszekrény, ragyogó mécses, ki a Bárányt és Urat szülted testben!
VI. óda. 4. hang
Jónás próféta a cetben * a te háromnapi síri nyugalmad előképét jelezte * s esdekelve kiáltott: * Szabadíts meg engem a romlásból, Jézus, * az égi erők Uralkodója!
Szögekkel átszögezték a vértanúk testét, s ezzel ők utánzóivá lettek az Üdvözítő szenvedésének, akit keresztre szögeztek, s aki megmenti a világot az enyészettől.
A kínok tengerén a Szentlélek vezetése mellett átmentetek, s az isteni révbe dicsőséggel telve megérkeztetek, hírneves vértanúk.
Neved szerint legyőzted a vérrel szennyezett emberek minden akadékoskodását, dicséretes Nikandrosz főpap, és győzelmi koszorút nyertél, most pedig Isten színe előtt állsz.
Istenszülő-ének
Megszüntetted az ősanya szégyenét, megszülted azt, ki áldással koszorúz minket, örömre fordítottad a bánatot, jóságos Leányzó!
Katavászia
Jónás próféta a cetben * a te háromnapi síri nyugalmad előképét jelezte, * s esdekelve kiáltott: * Szabadíts meg engem a romlásból, * Jézus, az égi erők Uralkodója!
Konták 
4. hang. Minta: Kijelentéd…
Szent emléked tiszteletére összejövén ma * hozzád fordulunk mindnyájan, mi hívek, * szentéletű Joannikiosz, *’ hogy az Úrnál kegyelmet nyerjünk általad!
Ikosz
Istentől ihletett életed jócselekedetektől tündöklött a világon, teljesen boldog, * s a lelki bajok minden ködét eloszlatta, * és szellemi fénnyel besugározta mindazokat, * akik hittel és buzgósággal ezt hangoztatják: * 
Üdvözlégy, a szerzetesek gyönyörűséges ékessége, * üdvözlégy a világot bevilágító fáklya! * Üdvözlégy, szenvedők gyors vigasztalója, * üdvözlégy, erősek megingathatatlan támasza!
Üdvözlégy, mert elhagytad a földi sereget, * üdvözlégy, mert a mulandó dolgokat mennyeiekre cserélted fel! * Üdvözlégy, istenes erények valóságos kincsesháza, * Üdvözlégy, kimondhatatlan csodák művelője!
Üdvözlégy, mindenféle szenvedélyek elvevője, * üdvözlégy, leghűségesebb oltalmazónk! * Üdvözlégy, szenvedések leghűségesebb orvoslója, * üdvözlégy, egész világ menedéke!
Üdvözlégy, * Joannikiosz atya!
VII. óda. 4. hang
Ábrahám ivadékai, az ifjak, * hajdan Babilonban * a kemence lángját taposták * és énekszóval zengték: * Atyáinknak Istene, áldott vagy te! 
Szent köntösödet megfestetted véred bíborával, boldog Nikandrosz! Ragyogóvá tetted és zengted: Áldott légy, Krisztus!
Rendíthetetlen buzgósággal vágyakoztatok a Teremtő után, ó boldogok, s amikor tűzbe vetettek titeket, nem égtetek meg, hanem ezt zengtétek: Áldott légy, atyáinknak Istene!
A kemencének megfélemlítésetekre készített tüzét a mindenható Lélek erejével harmatossá változtattátok, és ezt zengtétek: Áldott légy, Krisztus!
Istenszülő-ének
Érthetetlen módon megszülöd, tisztaságos Szűz a megtestesült Igét, hogy megszabadítsa a haláltól azokat, akik zengik: Áldott légy, atyáinknak Istene!
VIII. óda. 4. hang
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei! 
Szent főpap voltál, Nikandrosz, és nem idegen vérrel, hanem saját véreddel léptél be az égi szentélybe, és zenged: Áldjátok és magasztaljátok az Urat, minden művei!
Az áldozópapok székében magasztaltad az Urat, dicsőséges Hermaiosz. Vértanúságod vérével ékesítetted magadat és zenged: Áldjátok és magasztaljátok az Urat, minden művei!
Szentül végeztétek a szent áldozatbemutatást, és magatok is szent áldozatokká lettetek: jó illatú áldozatul áldoztak föl titeket az Úrnak, és ti zengtétek: Áldjátok és magasztaljátok az Urat, minden művei!
Istenszülő-ének
Szárítsd ki gonoszságaim tengerét, Szent Szűz, ki az irgalom tengerét szülted, a Megváltót és Üdvözítőt, akinek ezt hangoztatjuk: Áldjátok és magasztaljátok az Urat, minden művei!
Katavászia
Mindenség mindenható Megváltója! * A tűzlángok közé leszállottál, * hogy a vallásos ifjakat harmattal meghintsd, * és megtanítottad az énekre őket: * Áldjátok és magasztaljátok az Urat, minden művei!
IX. óda. 4. hang
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged. 
Mikor gerendára erősen kifeszítettek és fáklyákkal sütögettek, angyali kézből mennyei pályadíjat nyertél, s a téged megperzselőket életadó imádságoddal holtakká nyilvánítottad, bölcs Nikandrosz vértanú!
Mikor ruhátoktól megfosztottak és esztelenül megkötöztek, félelmetes látványt nyújtottatok. Mikor legjobban bántalmaztak, épségben maradtatok. Mikor tűzzel sütögettek, a Szentlélek megőrzött benneteket minden égéstől, bajnokok!
Ma a míraiak szent városa ünnepel, és minden várost szent vendégségre hív ezen az emlékünnepeteken, melyen szent bajvívásotokat befejeztétek, hírnevesek!
Megnyílt előttetek a mennyország, tapsoltak a bejáratnál az angyalok, vigadozott a szentek és az igazak kara, s örömükben ujjongtak a vértanúk. Most tehát velük együtt élve emlékezzetek meg azokról, akik rólatok megemlékeznek, szentek!
Istenszülő-ének
Sugározz be a te világosságoddal, teljesen Szeplőtelen, ki a megközelíthetetlen világosságot szülted! Oszlasd el lelkem felhőjét, ragadj ki, kérlek, a sötétségből, méltass az isteni üdvösségre, hogy magasztalhassalak téged, minden magasztalásra méltó!
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged.
Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A szentéletű atyáé
Bölcsen az uralkodó értelem hatalma alá vetetted a testi vágyakat, bölcs Joannikiosz atya, s elérted a vágyak netovábbját, és elnyerted az isteni dicsőséget. Esedezzél szüntelenül érettünk, teljesen boldog!
A vértanúké
A végtelenül boldog Titusz ültetvénye voltál. Ő szentelt föl Míra városa részére, szentéletű Nikandrosz atya, Isten által választott főpap. Hermaiosszal együtt vértanúságot szenvedtél Mírában Krisztusért, és most a mennyben uralkodtok.
Az Istenszülőé
Vallásos kötődéssel csókolom, buzgósággal, szent hittel és félelemmel tisztelem a te szeplőtelen, szent képedet, melyből testi és lelki gyógyulás fakad mindazokra, akik valóságos Istenszülőnek magasztalnak téged, szeplőtelen Nagyasszony!
Előverses sztihirák
6. hang
A kereszten van, Krisztusom, reménységem. * Azzal dicsekszem és mondom: * Emberszerető Uram, alázd meg * azok gőgjét, kik nem vallanak téged *’ Istennek és embernek!
A kereszttel vértezzük föl magunkat, * és úgy állunk csatarendbe az ellenség ellen, * hogy ne rettegjünk az ő fondorlataitól és támadásaitól, * s így az biztosan vereséget szenved és megsemmisül *’ a keresztre szögezett Krisztus erejétől.
A vértanúk emlékünnepe * az Urat félőknek örömöt jelent. * Mert azok Krisztusért küzdöttek, * és tőle nyertek győzelmi koszorút, *’ s most bátran közbenjárnak a mi lelkünkért.
Dicsőség... most és... fájdalmas Istenszülő-ének
Mikor a legszentebb Szűz meglátta, * hogy te a kereszten függesz, * édesanyai fájdalmában könnyek között kiáltá: * Fiam és Istenem, * legédesebb Gyermekem, *’ miért szenveded a gyalázatot?

Tropár 8. hang
Könnyeid árja által a terméketlen pusztaságot megművelted, * midőn sok mélységes sóhaj és fáradság árán * százszoros gyümölcsöt termettél, * és az egész világ fényforrásává lettél, * csodáiddal beragyogva a földkerekséget, * Szent Joannikiosz atya, *’ imádd Krisztus Istent, hogy üdvözítse lelkünket!
Dicsőség… 4. hang
Erényekben társa, * a püspöki trónon utóda lévén az apostoloknak, * isteni ihletéssel munkálkodván, * a szemléletig emelkedtél föl. * Ennek folytán, az igazság igéit hirdetvén, * utolsó csepp véredig küzdöttél a hitért, * Szent Nikandrosz fölszentelt vértanú, * imádd Krisztus Istent, *’ hogy üdvözítse a mi lelkünket!
Most és… 
Téged magasztalunk, Istenszülő kiáltván: * Te vagy a hegy, * melyből a pokol kapuit összetörő szikla, * kifejezhetetlen módon elvált.

